作者:劉禹錫
標題:奉和裴令公新成綠野堂即書
內容:藹藹鼎門外，澄澄洛水灣。堂皇臨綠野，坐臥看青山。位極卻忘貴，功成欲愛閑。官名司管鑰，心術去機關。禁苑淩晨出，園花及露攀。池塘魚撥剌，竹徑鳥綿蠻。志在安瀟灑，嘗經歷險艱。高情方造適，眾意望徵還。好客交珠履，華筵舞玉顏。無因隨賀燕，翔集畫梁間。